KRIŽEVAC
Sa svih strana svijeta, u svako doba godine, na žarkom ljetnom suncu, po ledenoj zimi, u proljeće i jesen uspinju se ljudi na brdo Križevac iznad Međugorja. Ujutro, u podne, noću, u svako doba dana, s krunicom u ruci i molitvi, razmatraju put križa. Zašto, među tolikim brdima na svijetu, ljude privlači baš to brdo?
Brdo Križevac, visoko oko 500 m, uzdiže se otprilike kilometar južno od Međugorja u Bosni i Hercegovini. Spojeno je s obližnjim brdom Crnicom, a u njegovom podnožju nalazi se Podbrdo. Njegovo staro ime bilo je Šipovac. Ime je dobio  po onome po čemu je bio poznat: po divljem šipku, drači, kršu. Na vrhu brda, u čast 1900. obljetnice Gospodinove smrti, započela je 1933. godine gradnja križa, a dovršena je 1934. godine. Jedan od razloga koji je potaknuo podizanje križa bilo je teško stanje u kojem su se stanovnici Međugorja nalazili. Živjeli su u velikom siromaštvu, a obilne kiše još su više ugrozile usjeve, zbog čega je tadašnji župnik fra Bernardin Smoljan potaknuo stanovništvo, unatoč siromaštvu, na podizanje križa u spomen Kristove smrti i muke. Također je velik poticaj dala molba  pape Pija XI. da se diljem svijeta podignu križevi na brdima u čast velike obljetnice Kristove smrti. Križ nisu podizali strojevi i dizalice kakvi su dostupni nama danas, već obični puk, žene, djeca, mladi. Na svojim leđima ili uz pomoć konja, nosili su teške vreće cementa, željezo, pijesak, daske, vodu. Korak po korak, po kršu i drači, po zimi i oluji, dali su svaku kap znoja kako bi dovršili svoj zavjet. Svaki korak bio je izraz njihove predanosti i vjere te su ispunili svoj zavjet i podigli križ kao znak pobožnosti i zajedništva. Ubrzo je Šipovac postao Križevac. Križ je vidljiv iz dalekih mjesta oko Međugorja. Visok je 8,5 metara, a širok 3,5 metara. Postavljen je kao znak zahvalnosti Onomu koji je svoj život dao za naše otkupljenje. Odluka da se križ gradi donesena je 21. siječnja 1934. godine. Voditelj radova koji su trajali od 12. veljače do 10. ožujka 1934. bio je Ante Vasilj Redžo. U križištu samog armirano-betonskog križa umetnute su moći pravog Isusova križa, koje su za tu prigodu dobivene iz Rima. Po dopuštenju biskupa fra Alojzija Mišića na brdu je slavljena prva sveta misa u petak 16. ožujka 1943. godine. Od tada se počinju slaviti mise na Križevcu. Ljetopisac fra Jozo Jolić, tada međugorski kapelan, je opisao kako je iz godine u godinu sve više svijeta na Križevcu, pa je bio uvjeren da će u budućnosti postati svetište za cijelo Brotnjo, gdje će se obavljati Križni put. Zabilježeno je da je fra Jozo Jolić sa svojim župljanima 1980. uređivao prostor oko križa te da su vršene tehničke pripreme za dovođenje struje. Dan uoči proslave dovedena je struja do križa te je prekrasni bijeli križ prvi put osvijetljen. Tako je Križevac od 1981. postao odredište milijuna hodočasnika iz čitavog svijeta. Fra Jozo naglašava kako će Križevac ostati veliki znamen za budućnost i buduća pokoljenja. 
S početkom Gospinih ukazanja 1981. godine  na Križevcu se počeo moliti Križni put. Prvih godina postaje su bile označene drvenim križevima. Od 1988. godine uz te križeve postavljeni su brončani reljefi, postaje Križnog puta, rad talijanskog kipara Carmela Puzzola. Na Križevcu se nalazi i spomenik posvećen fra Slavku Barbariću, koji je preminuo 24. studenoga 2000. prilikom uspona na Križevac. Njegov spomenik, reljef u bronci ugrađen u kamenu, podignut je uoči prve obljetnice njegove smrti. Ostat će kao vječni znamen i spomen na svećenika koji je molitvom, postom i valstitim životom slijedio Evanđelje i Gospine poruke. Križevac je postao svjetski poznato mjesto pobožnosti, molitve, razmatranja i štovanja Kristove muke i uskrsnuća. On je Kalvarija međugorskog svetišta.
Kada sam se prvi put penjala na Križevac osjetila sam kako svaki moj korak, ponekad i težak, nosi neki poseban poticaj da nastavim dalje do vrha. Na vrhu zrak je bio svjež a pogled se prostirao prema poljima i dolinama Međugorja. Nasred brda stajao je križ koji je grlio sve one koji su svoje brige polagali njemu. Na križu urezana su slova kao vječni znak vjere:
IHS
ISUSU KRISTU
OTKUPITELJU LJUDSKOGA RODA
U ZNAK SVOJE VJERE, LJUBAVI I NADE
PODIGOŠE
OTAC BERNARDIN SMOLJAN ŽUPNIK
I ŽUPA MEĐUGORJE
OD SVAKOG ZLA
OSLOBODI SVE NAS
ISUSE!

